Jonas Vingegaard leverede en magtdemonstration på Tourens enkeltstart. Han tager dog ikke den gode form med til VM.

Han leverede en af sine bedste præstationer nogensinde, da han slog Tadej Pogacar med hele 1 minut og 38 sekunder. Jonas Vingegaard var dominerende på tirsdagens enkeltstart, hvor han slog de bedste i verden. Flere af de danske ryttere spekulerer nu i, hvordan det kunne have været gået, hvis Vingegaard valgte at køre VM. Danmark stiller med Kasper Asgreen og Mikkel Bjerg i enkeltstartsdisciplinen, og sidstnævnte har store ambitioner, fortalte han i AftenTour tirsdag aften. Men forventningerne ville have været endnu større, hvis danskeren i den gule trøje var til start. Tror du på, du kan tage en medalje til VM? - Jeg tror mere på, at Jonas Vingegaard kunne have taget en medalje, hvis han havde gidet at stille op. Men jeg tror, han prioriterer anderledes, sagde Mikkel Bjerg i AftenTour. - Men jeg vil gøre mit bedste for at forsøge at få noget metal med hjem. Så vil jeg gerne slå Asgreen. Det er noget tid siden, jeg har slået ham. Mikkel Bjerg er ikke den eneste, der har fået tanken. Også den tidligere danske mester Mathias Norsgaard og cykelrytteren Jonas Gregaard kunne sagtens se den 26-årige Jonas Vingegaard som potentiel verdensmester. Hos Jumbo-Visma er det dog ikke et emne, der er på dagsordenen. - Det er ikke noget at snakke om nu. Lige nu er vi ved Touren, og det skal vi fokusere på, siger sportsdirektør Frans Maassen. VM i cykling køres fra 5. til 13. august og kan ses på TV 2s platforme.